ฟประกาศคณะกรรมการกํากับหลักทรัพย์และตลาดหลักทรัพย์ที่ กน. 19/2543เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม(ฉบับที่ 4) อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ ข้อ 1 ให้ยกเลิกความในข้อ 28 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมลงวันที่ 16 ธันวาคม พ.ศ. 2541 และให้ใช้ความต่อไปนี้แทน "ข้อ 28 บริษัทจัดการอาจเลื่อนกําหนดการชําระเงินค่าขายคืนหน่วยลงทุนคืนแก่ผู้ถือหน่วยลงทุนที่ได้มีคําสั่งขายคืนหน่วยลงทุนของกองทุนเปิดได้ในกรณีดังต่อไปนี้ (1) บริษัทจัดการโดยความเห็นชอบของผู้ดูแลผลประโยชน์เห็นว่ามีเหตุจําเป็นทําให้ไม่สามารถจําหน่าย จ่าย โอนหลักทรัพย์หรือทรัพย์สินของกองทุนเปิดได้อย่างสมเหตุสมผล (2) มีคําสั่งขายคืนหน่วยลงทุนไว้แล้ว แต่ในช่วงระยะเวลาที่บริษัทจัดการยังไม่ได้ชําระเงินค่าขายคืนหน่วยลงทุนให้แก่ผู้ถือหน่วยลงทุน บริษัทจัดการพบว่าราคารับซื้อคืนหน่วยลงทุนดังกล่าวไม่ถูกต้อง และผู้ดูแลผลประโยชน์ยังไม่ได้รับรองข้อมูลในรายงานการแก้ไขราคาย้อนหลังและรายงานการชดเชยราคา โดยราคารับซื้อคืนหน่วยลงทุนที่ไม่ถูกต้องนั้นต่างจากราคารับซื้อคืนหน่วยลงทุนที่ถูกต้องตั้งแต่หนึ่งสตางค์ขึ้นไป และคิดเป็นอัตราตั้งแต่ร้อยละ 0.5 ของราคารับซื้อคืนหน่วยลงทุนที่ถูกต้อง (3) มีคําสั่งขายคืนหน่วยลงทุนในช่วงระยะเวลาที่บริษัทจัดการพบว่าราคารับซื้อคืนหน่วยลงทุนไม่ถูกต้อง และผู้ดูแลผลประโยชน์ยังไม่ได้รับรองข้อมูลในรายงานการแก้ไขราคาย้อนหลังและรายงานการชดเชยราคา โดยราคารับซื้อคืนหน่วยลงทุนที่ไม่ถูกต้องนั้นต่างจากราคารับซื้อคืนหน่วยลงทุนที่ถูกต้องตั้งแต่หนึ่งสตางค์ขึ้นไป และคิดเป็นอัตราตั้งแต่ร้อยละ 0.5 ของราคารับซื้อคืนหน่วยลงทุนที่ถูกต้อง การเลื่อนกําหนดการชําระเงินค่าขายคืนหน่วยลงทุนแก่ผู้ถือหน่วยลงทุนตาม (1) (2) หรือ (3) บริษัทจัดการอาจเลื่อนได้ไม่เกินสิบวันทําการนับตั้งแต่วันทําการถัดจากวันที่มีคําสั่งขายคืนหน่วยลงทุนนั้น เว้นแต่ได้รับการผ่อนผันจากสํานักงาน ทั้งนี้ การผ่อนผันดังกล่าวไม่รวมกรณีตาม (1) และให้บริษัทจัดการดําเนินการดังต่อไปนี้ (1) ประกาศการเลื่อนกําหนดการชําระเงินค่าขายคืนหน่วยลงทุน ณ ที่ทําการทุกแห่งของบริษัทจัดการและสถานที่ติดต่อทุกแห่งของตัวแทนสนับสนุนที่ใช้ในการซื้อขายหน่วยลงทุน และแจ้งให้ผู้ถือหน่วยลงทุนที่ได้มีคําสั่งขายคืนหน่วยลงทุนทราบโดยพลัน (2) แจ้งการเลื่อนกําหนดการชําระเงินค่าขายคืนหน่วยลงทุน และจัดทํารายงานในเรื่องดังกล่าว พร้อมทั้งแสดงเหตุผลและหลักฐานการได้รับความเห็นชอบหรือการรับรองข้อมูลในรายงานการแก้ไขราคาย้อนหลังและรายงานการชดเชยราคา จากผู้ดูแลผลประโยชน์ให้สํานักงานทราบโดยพลัน โดยบริษัทจัดการอาจมอบหมายให้ผู้ดูแลผลประโยชน์ดําเนินการดังกล่าวแทนก็ได้ (3) ในระหว่างที่บริษัทจัดการเลื่อนกําหนดการชําระเงินค่าขายคืนหน่วยลงทุนนั้น หากถึงวันทําการซื้อขายหน่วยลงทุนวันอื่น และมีผู้ถือหน่วยลงทุนสั่งขายคืนหน่วยลงทุนอีก บริษัทจัดการจะต้องรับซื้อคืนหน่วยลงทุนนั้น ทั้งนี้ บริษัทจัดการจะต้องชําระเงินค่าขายคืนหน่วยลงทุนแก่ผู้ถือหน่วยลงทุนที่ยังค้างอยู่ให้เสร็จสิ้นก่อนแล้วจึงชําระเงินค่าขายคืนหน่วยลงทุนแก่ผู้ถือหน่วยลงทุนที่สั่งขายคืนหน่วยลงทุนในวันนั้น ๆ ต่อไป" ข้อ 2 ให้เพิ่มความต่อไปนี้เป็นข้อ 28/1 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมลงวันที่ 16 ธันวาคม พ.ศ. 2541 "ข้อ 28/1 ให้บริษัทจัดการหยุดการขายหน่วยลงทุนตามคําสั่งซื้อหน่วยลงทุนที่ได้รับมาแล้วหรือหยุดรับคําสั่งซื้อหน่วยลงทุน ในช่วงระยะเวลาที่บริษัทจัดการพบว่าราคาขายหน่วยลงทุนไม่ถูกต้อง และผู้ดูแลผลประโยชน์ยังไม่ได้รับรองข้อมูลในรายงานการแก้ไขราคาย้อนหลังและรายงานการชดเชยราคา โดยราคาขายหน่วยลงทุนที่ไม่ถูกต้องนั้นต่างจากราคาขายหน่วยลงทุนที่ถูกต้องตั้งแต่หนึ่งสตางค์ขึ้นไป และคิดเป็นอัตราตั้งแต่ร้อยละ 0.5 ของราคาขายหน่วยลงทุนที่ถูกต้อง ทั้งนี้ บริษัทจัดการต้องประกาศหยุดการขายหน่วยลงทุนหรือหยุดรับคําสั่งซื้อหน่วยลงทุน ณ ที่ทําการทุกแห่งของบริษัทจัดการและสถานที่ติดต่อทุกแห่งของตัวแทนสนับสนุนที่ใช้ในการซื้อขายหน่วยลงทุน และแจ้งให้ผู้ที่ได้มีคําสั่งซื้อหน่วยลงทุนทราบโดยพลัน" ข้อ 3 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศ ณ วันที่ 12 พฤษภาคม พ.ศ. 2543 (นายธารินทร์ นิมมานเหมินท์) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์